L’alcalde de Burjassot dona la benvinguda a la nova connexió cicle peatonal amb les pedanies de Benimàmet, Beniferri i la ciutat de València
2025-07-24

L’alcalde de Burjassot, Rafa García, ha participat este matí en la posada en funcionament del nou itinerari cicle peatonal que connecta Burjassot amb les pedanies de Benimàmet i Beniferri i la ciutat de València a través de l’àrea comercial del Parc Ademuz. La visita per a la posada en funcionament ha comptat amb la presència del conseller de Medi Ambient, Infraestructures i Territori, Vicente Martínez Mus i de l’Alcaldessa de València, María José Catalá.

“Amb esta nova infraestructura, que es ve desenvolupant des de l’any 2018 amb el Govern del Botànic, Burjassot guanya en sostenibilitat, en mobilitat, i salva l’obstacle que suposa la CV-30 per als desplaçaments a peu o amb bicicleta entre les pedanies, Burjassot i València. Era una obra necessària que va arreplegar la Generalitat en el seu moment i que ara és una realitat. Poder fer este recorregut amb bici, patinet o caminant si així ho desitgen les i els ciutadans de Burjassot és un gran avanç, ja que la CV-30 i la CV-35 impedixen este tipus de desplaçaments per les característiques de les vies i deixa aïllats a les i els veïns que volen gaudir d’una mobilitat més sostenible ” ha manifestat l’alcalde de Burjassot, Rafa García.

La nova infraestructura, les obres de la qual s’han estés 14 mesos en lloc dels 15 previstos, ha suposat una inversió de 3.140.477 euros a càrrec dels fons Next Generation de la Unió Europea a través del Pla de Recuperació, Transformació i Resiliència. L’executiu de la Generalitat Valenciana va iniciar este projecte en 2018, amb el Govern del Botànic al comandament.

La via cicle peatonal d’aproximadament un quilòmetre de longitud, discorre entre la rotonda del carrer Camp del Túria de València i acaba al carrer Bernardo Prieto de Benimàmet comptant amb un important ramal que discorre per la zona terciària del Parc Ademuz de Burjassot. Este itinerari s’ha dissenyat amb un ample de cinc metres que diferencia el trànsit ciclista del per als vianants i compta amb baranes de protecció, enjardinament i il·luminació.

Per part seua, la passarel·la s’ha construït mitjançant una estructura metàl·lica de quatre trams i el principal és el central de 42 metres i mig i 44,5 tones que passa per damunt de l’autopista. El conjunt de la passarel·la ha sigut construït en taller i traslladat amb un transport especial per a la seua col·locació, que es va dur a terme afectant el menys possible al trànsit en realitzar-se en horari nocturn.

Addicionalment, per a resoldre amb major seguretat la mobilitat existent en la zona i fins que es desenvolupen les urbanitzacions corresponents, s’han executat uns ramals provisionals de connexió amb el viari de Beniferri i amb la zona terciària de Burjassot per a facilitar l’accés al parc Ademuz i a la resta de la ciutat.